**12 razloga zašto bi djeca trebala čitati knjige**

**1. Zato što je pristojnije reći korpulentan nego debeo**

**(RJEČNIK I IZRAŽAVANJE)**

Čitajući prirodno i spontano (kakav razvoj jezika i treba biti) usvajamo različite izraze, širi se fond riječi i povećava **sposobnost usmenog i pismenog izricanja vlastitih misli**.

**2. Zato što ništa ne postoji dok to ne zamislimo**

**(MIŠLJENJE – ZAMIŠLJANJE – MAŠTANJE)**

Knjiga je medij koji nam **ne servira gotovu sliku**, za razliku od televizije koja nam pruža kompletan vizualni doživljaj, pri čemu mašti ne ostaje puno praznog prostora za popunjavanje i zamišljanje. Za vrijeme čitanja mozak stvara predodžbe o pročitanome, riječima opisane likove i mjesta, pa čak i ponašanja i osjećaje, transformira u žive slike s oblicima i bojama i zvukovima; drugim riječima, **za vrijeme čitanja mozak radi**, a to što radi, znači da uvježbava, trenira svoje sposobnosti.

**3. Zato što neizrečeno sadrži više informacija od izrečenog**

**(ČITANJE IZMEĐU REDOVA)**

Kao što je poznato, pisci često prava značenja i prave poruke umataju u **usporedbe, metafore** i ostale stilske figure, zato čitanje zahtjeva interpretaciju. Doslovno napisano ima dublji smisao koji treba objasniti. Osjećao je da ga raznose na jezicima po cijelome Parizu (Honore de Balzac) znači, naravno, da su ga ogovarali. Djecu najviše treba podučiti upravo čitanju između redova; nisu navikli na tu **dublju razinu čitanja** i to je jedan od razloga zašto im čitanje nije interesantno. Jednom kada nauče tumačiti tekst samo čitanje im postaje zanimljivije jer znaju **knjigu pretvoriti u sugovornika**, a samo čitanje u razgovor. Osim toga, djeca nisu bića sklona umnoj vegetaciji, oni vole otkrivati, dokučivati i spoznavati! A čitanje između redova omogućuje im upravo to! Uz to, to je korisna vještina i u stvarnome životu.

**4. Zato što važne stvari nisu podebljane**

**(KONCENTRACIJA)**

Knjiga se razlikuje od **školskog udžbenika** – u kojem je važno podebljano i dopunjeno slikom ili dijagramom; od **novina** – u kojima dominiraju slika, masni naslov i podebljan uvod; od**filma** – u kojem je sve servirano za osjetilo vida. Čitajući knjigu osoba mora samostalno pratiti ''crvenu liniju'', nema nikakvih efekata koji joj u tome pomažu, postoji samo čisti tekst. Tako se vježba **fokusiranost na predmet**. Ukoliko želimo uhvatiti radnju, upoznati likove i otkriti poruke između redova, tijekom čitanja jednostavno moramo biti koncentrirani. Čitanje nam na određeni način nameće i uvjetuje koncentraciju.

**5. Zato što je Jules Verne najbolji turistički vodič**

**(ČITAJUĆI PUTUJEMO)**

Srednjovjekovna Engleska, suvremena Indija, revolucionarno doba Južne Amerike, Mars godine 3244., rudarski gradić u Australiji, 18. stoljeće, dno oceana... čitanje nam omogućuje da otputujemo bilo gdje i bilo kada. Budući da **putovanje kroz vrijeme**nije moguće, a putovanja duž prostora kugle zemaljske su poprilično skupa, čitanje je jedan od načina kako možemo **doživjeti različita mjesta** i uživjeti se u život prošlih vremena. Što sve može biti izrazito poučno!

**6. Kako bi se naučilo da je kumis ukiseljeno kobilje mlijeko**

**(UČENJE)**

Dok čitamo iz zadovoljstva, razne se informacija bez ikakvog napora uglave u trajnome pamćenju. Ni kapi znoja nismo prolili, a **punimo se znanjem kao enciklopedija**!

**7. Zato što i Pero Kvržica može biti uzor**

**(STJECANJE UZORA)**

**Likovi iz knjiga**mogu biti uzori. Dijete koje je naučeno čitati, kao primjer poželjnih osobina može odabrati nekog knjiškog junaka, može se poistovjeti s njime/njome i  poželjeti ga/je u određenoj mjeri imitirati. Trenutno dominantnim skupinama uzora - **nogometašima i zvijezdama** - ne bi škodilo malo književne konkurencije.

**8. Zato što nas zanima tko je ubio Rogera Ackroyda**

**(ZNATIŽELJA)**

Svaki odlomak, svaka stranica novo je**iščekivanje razvoja događaja**. Naravno, ima i dosadnih, nečitljivih knjiga, no dobre knjige čitatelja uvlače u napetost koja se dodatno stimulira time što knjigu najčešće ne možemo pročitati u jednome danu, nego moramo rascjepkati čitanje na nekoliko dana i time odlagati zadovoljavanje znatiželje. Ukoliko dijete zavoli čitanje, bit će nagrađeno onim osjećajem **kada se knjiga jednostavno ne može ispustiti iz ruku**... i postajat će sve ovisnije o tom opojnom osjećaju zbog kojeg se zaboravlja na vrijeme.

**9. Kako bismo suosjećali sa Sadako**

**(RAZMIJEVANJE DRUGIH)**

Knjige nam, kao rijetko koji medij, omogućuju da se privremeno nastanimo u tijelu i duši druge osobe. Vidimo stvari njezinim očima, osjećamo njezine probleme, potreseni smo tragičnim događajima iz njezina života i radujemo se njezinom uspjehu. Promjena perspektive i uživljavanje u tuđi identitet doprinose**razvoju empatije i sposobnosti razumijevanja drugih ljudi**.

**10. Kako bismo istovremeno mogli biti i kraljević i prosjak**

**(BITI NETKO DRUGI)**

**Ljudi vole maskenbale** jer im omogućuju svojevrsnu igru promjene identiteta. Pri ulasku u svijet knjige, čitatelj navlači razne maske i uživa promatrajući predstavu u kojoj, preko uživljenosti u likove čije maske nosi, istovremeno glumi. Tako je čitanje uvijek maskenbal, beskrajna potencija da **mijenjamo lica, boju kože, spol, dob, svjetonazor**...

**11. Zato što nas Petar Pan može uvjeriti da možemo letjeti**

**(INSPIRACIJA I MOTIVACIJA)**

Vjerujem da su mnogi u dječjoj dobi bili skeptični prema rečenoj im činjenici da ljudi ne mogu letjeti te da su potajno smatrali da bi oni ipak možda mogli zamahati rukama, umjesto krilima, i postići isti efekt. **Čitanje često pruža nekakvo nadahnuće**, stvarajući u čitatelja osjećaj o nepostojanju nemogućeg, dajući mu inspiraciju i vjeru u ostvarenje snova.

**12. Kako bismo uočili da treba prihvatiti ružno pače, a ne čekati da postane labud (KRITIČKO MIŠLJENJE)**

Bajka o ružnome pačetu može poslužiti kao **poticaj za kritičko promišljanje**. Može potaknuti na razgovor s djetetom o  vanjskom izgledu, o načinu na koji prosuđujemo ljude i o kriterijima na temelju kojih ih **prihvaćamo ili odbacujemo**. Roditelji trebaju potaknuti kritičko mišljenje i [pokazati djetetu kako da kritički misli](https://klokanica.24sata.hr/vrticka-dob/razvoj-od-4-do-6-godine/naucite-dijete-samostalno-razmisljati-175), a kasnije će ono nastaviti samo.